KOMISSION ASETUS (ETY) N:o 1385/89,

annettu 22 päivänä toukokuuta 1989,

interventioelimen hallussaan pitämien viljojen ostoon yhteisön elintarvikeavun toimittamiseksi sovellettavista yksityiskohtaisista säännöistä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon vilja-alan yhteisestä markkinajärjestelystä 20 päivänä lokakuuta 1975 annetun neuvoston asetuksen (ETY) N:o 2727/75(1), sellaisena kuin se on viimeksi muutettuna asetuksella (ETY) N:o 1213/89(2), ja erityisesti sen 7 artiklan 5 kohdan,

ottaa huomioon vilja-alan intervention yleisistä säännöistä 23 päivänä toukokuuta 1986 annetun neuvoston asetuksen (ETY) N:o 1581/86(3), sellaisena kuin se on muutettuna asetuksella (ETY) N:o 195/89(4), ja erityisesti sen 4 artiklan toisen alakohdan,

sekä katsoo, että

asetuksen (ETY) N:o 1581/86 4 artiklan toisessa alakohdassa säädetään, että viljan ostot interventioelimiltä yhteisön elintarvikeavun toimittamiseksi joko kansainvälisten yleissopimusten tai muiden lisäohjelmien mukaisesti tehdään ennakolta määritettyjä hintaehtoja ja yksityiskohtaisia sääntöjä noudattaen,

asianomaisille olisi tarjottava mahdollisuus tutkia omalla kustannuksellaan tuotteen laatu ja ominaisuudet ennen tarjousten esittämiselle vahvistetun määräajan päättymistä, jotta heidän osallistumisensa elintarvikeaputoimitusten myöntämismenettelyyn mahdollistettaisiin parhailla mahdollisilla edellytyksillä,

toimien helpottamiseksi ostohakemuksissa on oltava kaikki tuotteen tunnistamiseksi tarvittavat tiedot,

yhteisön markkinoiden häiriöiden välttämiseksi sekä yhteisön taloudellisten toimijoiden välisen kilpailun mahdollisten vääristymien välttämiseksi julkisiin varastoihin varastoitujen tavaroiden ostohinta on määritettävä selkeästi ja kaikkien tarjouksen tekijöiden on saatava siitä tieto etukäteen; nämä vaatimukset huomioon ottaen olisi säädettävä, että yhteisön elintarvikeaputoimitusta koskevan tarjouskilpailun voittajan ostamista tavaroista maksetaan asetuksen (ETY) N:o 2727/75 7 artiklan 3 kohdan mukaisesti määritetty interventio-ostohinta,

olisi säädettävä poikkeuksellisesti, että tiettyjä menetelmiä hintojen tarkistamiseksi ostosopimuksen tekopäivän tai tavaran noutopäivän perusteella ei sovelleta, jotta sopimuksen tekemisen jälkeen ei muutettaisi kilpailun edellytyksiä, jotka ovat voimassa tehtäessä tarjouksia elintarvikeaputoimitusten myöntämiseksi,

yleisistä säännöistä yhteisön elintarvikeapuna toimitettavien tuotteiden hankkimiseksi yhteisössä 8 päivänä heinäkuuta 1987 annetun komission asetuksen (ETY) N:o 2200/87(5) 4 artiklassa säädetään tarjouskilpailun voittajan mahdollisuudesta toimittaa yhteisön elintarvikeaputoimituksena julkisista varastoista peräisin olevien tavaroiden tai niistä valmistettujen tavaroiden asemesta markkinoilta hankittuja tavaroita tai niistä valmistettuja tavaroita, jos hän kuitenkin ostaa tarjouskilpailuilmoituksessa mainitut tavarat; viimeksi mainitun vaatimuksen noudattaminen on ensisijaisen tärkeää julkisten varastojen tervehdyttämistavoitteen saavuttamiseksi ja taloudellisten toimijoiden tasa-arvoisuuden varmistamiseksi toimitusten myöntämismenettelyssä; tämän vuoksi olisi säädettävä, että tarjouskilpailun voittajan on annettava erityinen vakuus sen varmistamiseksi, että hän noudattaa velvollisuutta maksaa ostohinta kyseiselle interventioelimelle lyhyen ajan kuluessa; tämän vuoksi saman tavoitteen saavuttamiseksi olisi säädettävä, että jos ostohakemusta ei esitetä interventioelimelle edellä säädetyin edellytyksin, edellä mainitun asetuksen (ETY) N:o 2200/87 12 artiklan mukaisesti annettu elintarvikeavun toimitukseen liittyvä vakuus menetetään; tämän erityisvakuuden antamisessa ja vapauttamisessa olisi sovellettava maataloustuotteiden vakuusjärjestelmää koskevista yhteisistä soveltamissäännöistä 22 päivänä heinäkuuta 1985 annetun komission asetuksen (ETY) N:o 2220/85(6), sellaisena kuin se on muutettuna asetuksella (ETY) N:o 1181/87(7), säännöksiä,

yhteisön elintarvikeavun toimittamiseen sovelletaan erityistä valvontajärjestelmää, minkä vuoksi interventiosta peräisin olevien tuotteiden käytön ja/tai määräpaikan valvontaa koskevista yhteisistä yksityiskohtaisista säännöistä 16 päivänä helmikuuta 1988 annetun komission asetuksen (ETY) N:o 569/88(8), sellaisena kuin se on viimeksi muutettuna asetuksella (ETY) N:o 1045/89(9), säännöksiä ei ole syytä soveltaa, ja tässä asetuksessa säädetyt toimenpiteet ovat viljan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Asetuksen (ETY) N:o 1581/86 4 artiklan toisessa kohdassa tarkoitetun elintarvikeavun toimittamiseksi asetuksen (ETY) N:o 2200/87 säännösten mukaisesti sekä toimitusten myöntämistä koskevan tarjouskilpailuilmoituksen tai tarjouskilpailukutsun edellytysten mukaisesti interventioelimen hallussaan pitämät viljat ostetaan tämän asetuksen säännösten mukaisesti.

2 artikla

Asianomaisen interventioelimen on saatettava käyttöön 1 artiklassa tarkoitettua toimitusta varten tavara, joka vastaa tarjouskilpailuilmoituksessa tai tarjouskilpailukutsussa vahvistettuja ominaisuuksia.

Interventioelimen on toteutettava tarvittavat toimenpiteet, jotta kaikki taloudelliset toimijat, jotka ovat kiinnostuneita tarjouksen tekemisestä toimituksen myöntämismenettelyssä, voisivat heti tarjouskilpailuilmoituksen julkaisemisen tai tarjouskilpailukutsun vastaanottamisen jälkeen tutkia hankittavasta tuotteesta otettuja näytteitä omalla kustannuksellaan. Tutkimuspyynnöt voidaan esittää ja näytteet voidaan ottaa ainoastaan ennen tarjousten tekemiselle edellä tarkoitettua menettelyä noudattaen vahvistetun määräajan päättymistä.

3 artikla

1 Elintarvikeaputoimituksen myöntämistä seuraavan kuuden työpäivän kuluessa kyseisen taloudellisen toimijan on esitettävä interventioelimelle kirjallisen viestinnän keinoin ostohakemus, joka koskee toimijan toimitettavakseen saaman erän tai saamien erien määrää. Hakemuksessa on oltava:

a) hakijan nimi ja osoite,

b) viittaus yhteisön elintarvikeapua koskevaan toimintaan sekä taloudellisen toimijan toimitettavakseen saaman erityisen erän tai saamien erityisten erien numero.

2 Hakemukseen on liitettävä todiste siitä, että asianomainen on saanut kyseisen toimituksen toimitettavakseen. Tällainen todiste on jäljennös komission hänelle toimittamasta, toimituksen myöntämistä koskevasta ilmoituksesta.

3 Ostohakemus otetaan huomioon ainoastaan, jos se on 1 ja 2 kohdan säännösten mukainen ja jos siihen on liitetty todiste siitä, että hakija on antanut asetuksen (ETY) N:o 2220/85 III osaston säännösten mukaisesti vakuuden summasta, joka on samansuuruinen kuin 5 artiklan mukaisesti määritetty kyseisen viljaerän tai kyseisten viljaerien ostohinta.

4 Jos ostohakemusta ei esitetä 1 kohdassa tarkoitetussa määräajassa, menetetään vakuus, joka on annettu asetuksen (ETY) N:o 2200/87 12 artiklan mukaisesti tarjouskilpailuilmoituksessa tai tarjouskilpailukutsussa määritellyin edellytyksin, jollei satu ylivoimaista estettä.

4 artikla

Interventioelimen on annettava ostohakemuksen jättöpäivää seuraavan kolmen työpäivän kuluessa hakijalle televiestinnällä kirjallisessa muodossa tieto hakemuksen hyväksymisestä, jos hakemus on 3 artiklan säännösten mukainen.

5 artikla

1 Kyseisten viljojen ostohinta on asetuksen (ETY) N:o 2727/75 7 artiklan 3 kohdassa tarkoitettu interventio-ostohinta, jota sovelletaan kyseiseen viljaan elintarvikeaputoimitusta koskevassa tarjouskilpailuilmoituksessa tai tarjouskilpailukutsussa vahvistettuna päivänä ja jota ei ole tarkistettu tuotteen laadun mukaan. Tätä hintaa ei ole myöskään tarkistettu sen päivämäärän mukaan, jolloin tuote tosiasiallisesti viedään pois interventioelimen hallusta. Hinta koskee varastosta toimitettua tavaraa, joka on lastattu irtotavarana kulkuneuvoon.

2 Ostohintaan sovellettava vaihtokurssi on elintarvikeaputoimitusta koskevassa tarjouskilpailuilmoituksessa tai tarjouskilpailukutsussa tarjousten tekemiselle vahvistetun määräajan päättymispäivänä voimassa oleva edustava kurssi.

6 artikla

1 Ostajan on maksettava interventioelimelle viljojen ostohinta ennen tavaran noutamista 15 päivän kuluessa 4 artiklassa tarkoitetusta hakemuksen hyväksymistä koskevasta ilmoituksesta.

Tavara voidaan noutaa osissa ensimmäisessä alakohdassa tarkoitetun määräajan kuluessa interventioelimen suostumuksella; tällaisessa tapauksessa maksaminen tapahtuu maksuerissä tavaran noutamisen tosiasiallisen aikataulun huomioon ottamiseksi.

Ostohinnan maksaminen on asetuksen (ETY) N:o 2220/85 20 artiklassa tarkoitettu ensisijainen vaatimus.

2 Taloudellisen toimijan on maksettava varastointiriskit ja kustannukset niiden viljojen osalta, joita ei ole noudettu 1 kohdassa tarkoitetussa määräajassa.

7 artikla

Edellä 3 artiklan 3 kohdassa tarkoitettu vakuus vapautetaan asetuksen (ETY) N:o 2220/85 V osaston säännösten mukaisesti.

8 artikla

Komissio toimittaa kyseiselle interventioelimelle toimituksen myöntämistä seuraavan kolmen arkipäivän kuluessa kaikki ostotoimen moitteettomaan suorittamiseen tarvittavat tiedot ja erityisesti sen henkilön nimen tai niiden henkilöiden nimet, jotka ovat saaneet toimitettavakseen yhteisön elintarvikeavun toimittamista varten hankittavat erät.

9 artikla

Tämän asetuksen mukaisesti interventioelimiltä tehtyihin ostoihin ei sovelleta asetuksen (ETY) N:o 569/88 säännöksiä.

10 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä toukokuuta 1989.

Komission puolesta

Ray MAC SHARRY

Komission jäsen

(1) EYVL N:o L 281, 1.11.1975, s. 1

(2) EYVL N:o L 128, 11.5.1989, s. 1

(3) EYVL N:o L 139, 24.5.1986, s. 36

(4) EYVL N:o L 25, 28.1.1989, s. 22

(5) EYVL N:o L 204, 25.7.1987, s. 1

(6) EYVL N:o L 205, 3.8.1985, s. 1

(7) EYVL N:o L 113, 30.4.1987, s. 31

(8) EYVL N:o L 55, 1.3.1988, s. 1

(9) EYVL N:o L 111, 22.4.1989, s. 12